Mikael Klitgaard (V), har siddet solidt plantet i borgmesterstolen siden 2014, men det mener socialdemokraten, Bettina Bøcker Kjeldsen, nu er tid til at få ændret.

En ærespræmie fra en ridekarriere og små tinfigurer, det er ting, der betyder noget for to af spidskandidaterne i Brønderslev Kommune. Hvem, der har et forhold til, hvad, og hvad de to ting præcis er symbol på, kan du se i “Kampen om borgmesterstolen” fra Brønderslev Kommune her: Mikael Klitgaard (V) er uddannet lærer og landmand og et kendt ansigt i Brønderslev, da han har siddet som borgmester i flere omgange. Først i Dronninglund Kommune og sidenhen som den første borgmester i Brønderslev Kommune og igen fra 2014 og frem til nu. - Det er vigtigt at være i øjenhøjde med alle. Man skal have et godt samarbejde med både borgere og ansatte, og så skal vi selvfølgelig også kigge lidt ud over kommunegrænsen, men samarbejde det er et af nøgleordene for mig, siger Mikael Klitgaard. Det er tid til forandring, mener socialdemokrat Bettina Bøcker Kjeldsen. Hun arbejder til daglig som sagsbehandler hos 3F Aalborg. - En god borgmester skal være nærværende og være der for borgerne, men vi skal også komme ud over grænserne for at gøre kommunen attraktiv for både erhvervslivet og nye borgere, siger Bettina Bøcker Kjeldsen. Tinfigurer til minde om skolæretiden I "Kampen om Borgmesterstolen" har deltagerne hver en ting med, som betyder noget for dem. - Jeg har taget de her tinfigurer med, fordi jeg aldrig helt har glemt min tid som skolelærer blandt andet i fysik og kemi, hvor vi arbejdede med tin, og det kunne børnene godt lide. Arbejdet med børnene står mit hjerte nær, siger Mikael Klitgaard (V). Ærespræmie går i arv For Bettina Bøcker Kjeldsen er det en ganske særlig ærespræmie, der virkelig betyder noget. - Den betyder meget, fordi jeg har dyrket ridesport i mange år. Den er et bevis på, at jeg har mønstret en hel familie heste. Fire hopper og fire føl, og nu har jeg så ladet den gå i arv til min datter, siger Bettina Bøcker Kjeldsen. Det er ifølge Bttina Bøcker Kjeldsen samtidig et eksempel på en evne, der kan blive vigtig i valgkampen. - Vedholdenhed. Det er en evne, der er vigtig, det er sikkert, siger Bettina Bøcker Kjeldsen.